DEĊIŻJONI TAL-KUMMISSJONI
tat-12 ta' Frar 2007
li temenda d-Deċiżjoni 2004/432/KE dwar l-approvazzjoni tal-pjanijiet tal-monitoraġġ tar-residwi sottomessi minn pajjiżi terzi skond id-Direttiva tal-Kunsill 96/23/KE
(notifikat bid-dokument numru C(2007) 403)
(Test b'rilevanza għaż-ŻEE)
(2007/115/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 96/23/KE tad-29 ta' April 1996 dwar miżuri għall-monitoraġġ ta' ċerti sustanzi u residwi tagħhom f'annimali ħajjin u prodotti ta' l-annimali u li tħassar id-Direttivi 85/358/KEE u 86/469/KEE u d-Deċiżjonijiet 89/187/KEE u 91/664/KEE (1), u b'mod partikolari r-raba' subparagrafu ta' l-Artikolu 29(1) l-Artikolu 29(2) tagħha,
Billi:
(1)
Id-Direttiva 96/23/KE tistabbilixxi miżuri għall-monitoraġġ ta' sustanzi u gruppi ta' residwi mniżżla fl-Anness I. Skond id-Direttiva 96/23/KE, l-inklużjoni u ż-żamma fuq il-lista tal-pajjiżi terzi previsti fil-leġiżlazzjoni Komunitarja li minnhom l-Istati Membri huma awtorizzati jimpurtaw annimali u prodotti ta' l-annimali koperti minn dik id-Direttiva għandhom ikunu soġġetti għal sottomissjoni mill-pajjiżi terzi kkonċernati ta' pjan li jistabbilixxi l-garanziji li joffru fejn jidħol il-monitoraġġ tal-gruppi ta' residwi u sustanzi msemmija f'dik id-Direttiva.
(2)
Id-Deċiżjoni tal-Kummissjoni 2004/432/KE tad-29 ta' April 2004 dwar l-approvazzjoni tal-pjanijiet tal-monitoraġġ tar-residwi sottomessi minn pajjiżi terzi skond id-Direttiva tal-Kunsill 96/23/KE (2) telenka dawk il-pajjiżi terzi li ssottomettew pjanijiet tal-monitoraġġ tar-residwi skond ir-rekwiżiti ta' dik id-Direttiva.
(3)
Ċerti pajjiżi terzi lill-Kummissjoni ppreżentawlha pjanijiet tal-monitoraġġ tar-residwi għal annimali u prodotti li joriġinaw mill-annimali li bħalissa mhumiex elenkati fid-Deċiżjoni 2004/432/KE. L-evalwazzjoni ta' dawk il-pjanijiet u l-informazzjoni addizzjonali mitluba mill-Kummissjoni jipprovdu biżżejjed garanziji fuq il-monitoraġġ tar-residwi f'dawk il-pajjiżi terzi għall-annimali u l-prodotti kkonċernati. L-annimali u l-prodotti li joriġinaw mill-annimali rilevanti għandhom għalhekk jiġu inklużi fil-lista għal dawk il-pajjiżi terzi f'dik id-Deċiżjoni.
(4)
Ċerti pajjiżi terzi talbu volontarjament biex ma jkunux inklużi fil-lista fid-Deċiżjoni 2004/432/KE għal xi kategoriji ta' annimali u prodotti li joriġinaw mill-annimali. L-annotazzjonijiet li jikkonċernaw dawk l-annimali u l-prodotti li joriġinaw mill-annimali rilevanti b'hekk għandhom jitneħħew mil-lista għal dawk il-pajjiżi terzi.
(5)
Ċerti pajjiżi terzi li bħalissa huma elenkati għal ċerti annimali u prodotti li joriġinaw mill-annimali skond id-Deċiżjoni 2004/432/KE ma ssottomettewx lill-Kummissjoni l-garanziji mitluba għal xi wħud minn dawn l-annimali u l-prodotti li joriġinaw mill-annimali. Fin-nuqqas ta' tali garanziji, l-annotazzjonijiet għall-annimali u l-prodotti li joriġinaw mill-annimali għandhom b'hekk jitneħħew mil-lista għal dawk il-pajjiżi terzi. Il-pajjiżi terzi konċernati kienu infurmati dwar dan.
(6)
Barra dan, ċerti pajjiżi terzi huma msemmija fl-Anness mad-Deċiżjoni 2004/432/KE għall-bovini, ovini/kaprini, majjali u ekwini bil-limitu “għall-ġlud biss”. Dak il-limitu kien imdaħħal f'dak l-Anness bħala informazzjoni dwar pajjiżi terzi li minnhom għandhom jitħallew jiġu importati l-ġlud. Madankollu, dawk il-pajjiżi terzi ma jridux jissottomettu għall-approvazzjoni pjan tar-residwi speċifiku għall-ġlud, ladarba mhux meqjus li hemm bżonn ta' pjan tal-monitoraġġ tar-residwi għal dawn il-prodotti. Għaldaqstant, fl-interess taċ-ċarezza tal-leġiżlazzjoni Komunitarja, l-annotazzjonijiet bil-limitu “għall-ġlud biss” għandhom jitneħħew mil-lista fl-Anness mad-Deċiżjoni 2004/432/KE, mingħajr l-ebda preġudizzju għall-importazzjonijiet ta' tali prodotti.
(7)
Ir-responsabbiltà biex ikunu evalwati l-pjanijiet dwar il-kontrolli tar-residwi għall-kategoriji kollha ta' l-annimali u prodotti li joriġinaw min-Norveġja hija ta' l-Awtorità ta' Sorveljanza ta' l-EFTA. Għalhekk, l-annotazjonijiet għal dak il-pajjiż għandhom jitneħħew mil-lista fl-Anness għad-Deċiżjoni 2004/432/KE.
(8)
L-Unjoni Statali tas-Serbja u Montenegro ġiet xolta. Għalhekk in-nota ta' qiegħ il-paġna li tirreferi għad-denominazzjoni ta' qabel għandha titneħħa mil-lista f'dak l-Anness.
(9)
Id-Deċiżjoni 2004/432/KE għandha għalhekk tkun emendata.
(10)
Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
L-Anness mad-Deċiżjoni 2004/432/KE huwa sostitwit bit-test ta' l-Anness li jinsab ma' din id-Deċiżjoni.
Artikolu 2
Din id-deċiżjoni tibda tapplika mis-seba' jum wara l-pubblikazzjoni tagħha fil-Ġurnal Uffiċjali ta' l-Unjoni Ewropea.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, 12 ta' Frar 2007.